DECRETO 229/2005, do 28 de xullo, de aprobación definitiva da modificación puntual número 4 das normas subsidiarias de planeamento de Catoira (Pontevedra), para a obtención de solo urbanizable delimitado industrial. (Expediente PO-02044).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 10/08/2005

1. O planeamento urbanístico vixente no municipio de Catoira (Pontevedra) son as normas subsidiarias de planeamento municipal (NNSS), aprobadas definitivamente pola Comisión Provincial de Urbanismo de Pontevedra o 10 de setembro de 1993.
Na actualidade, a actividade urbanística da Comunidade Autónoma de Galicia está regulada pola Lei 9/2002, do 30 de decembro, de ordenación urbanística e protección do medio rural de Galicia (DOG nº 252, do 31 de decembro), logo modificada pola Lei 15/2004, do 29 de decembro, de modificación da Lei 9/2002, do 30 de decembro, de ordenación urbanística e protección do medio rural de Galicia (DOG nº 254, do 31 de decembro) (desde agora Louga).
2. A modificación ten por obxecto a reclasificación como solo urbanizable delimitado industrial dun ámbito de aproximadamente 1,6 hectáreas, integrado por dúas parcelas que as NNSS recollen como solo urbano residencial e como solo rústico de protección de litoral (solo rústico de protección de costas segundo a actual denominación da Louga), co fin de levar a cabo a extensión dunha das pezas de solo industrial
estremeiras e dar así resposta ás prementes necesidades de ampliación dunha industria alí situada e con especial relevancia no campo sociolaboral do municipio, xa que dela depende en gran parte o mercado laboral da zona, ao que se suma a importancia e carácter de I+D do investimento previsto necesario para un obrigado mantemento desta e, ao tempo, a súa tan agardada modernización. O pequeno lugar ao que se refire a modificación, que non afecta ao dominio público e conta con informe favorable do Servicio Provincial de Costas de Pontevedra do 26 de outubro de 2004, non presenta especiais valores rústicos ou costeiros que preservar nin unha vocación desa natureza, como se evidencia do feito de estar situado entre dous ámbitos industriais e dun solo urbano, nun medio influenciado directamente por esas actividades, tal e como se constata ao longo do expediente.
Así mesmo, a modificación está incursa nos supostos sinalados nos artigos 32.2º e) e no 49 da Louga, o que vén motivado tanto pola referida situción do ámbito como por tratarse dunha ampliación do solo urbanizable actualmente existente lindante con solo urbano.
3. De conformidade co disposto na disposición transitoria primeira 1.g) da Louga, as modificacións do planeamento vixente á entrada en vigor desta lei deben axustarse ao disposto nela polo que, consonte o sinalado no seu artigo 93.4º), as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón ás pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente a informe preceptivo (artigo 43.1º da Lei 1/1997, do 24 de marzo, do solo de Galicia), da Consellería de Política Territorial, Obras Públicas e Vivenda, sendo emitido o 10 de decembro de 2002, co sinalamento de observacións ao proxecto daquela presentado, e que se ten por cumprido co contido do documento aprobado provisionalmente.
b) A seguir, o Pleno da corporación, en sesión do 30 de setembro de 2004, acordou a aprobación inicial da modificación, que posteriormente foi sometida a información pública a medio de anuncios publicados na prensa e no nº 221 do Diario Oficial de Galicia correspondente ao 12 de novembro de igual ano, co resultado que figura no expediente, sendo posteriormente aprobada provisionalmente polo Pleno do concello o 30 de decembro de 2004.
d) O expediente conta cos informes favorables de Costas do Estado, xa antes sinalado, e co tamén favorable de estradas, suxeito a condicións técnicas.
e) Así mesmo, constan no expediente os informes favorables do secretario e do técnico municipais, emitidos o 30 de setembro e 13 de decembro de 2004, respectivamente.
f) A Comisión Superior de Urbanismo de Galicia, en sesión do 19 de xullo de 2005, emitiu informe favorable sobre o expediente para os efectos do disposto no artigo 32.2º e) e 95.4º da Louga.
5. De conformidade co disposto nos artigos 93 e 95.4º da Louga, a competencia para a aprobación definitiva das modificacións do planeamento que teñan por obxecto a reclasificación de solo rústico de especial protección, correspóndelle ao Consello da Xunta de Galicia, logo do informe favorable da Comisión Superior de Urbanismo de Galicia que, como anteriormente se recolle, para o caso que nos ocupa foi emitido na súa sesión do 19 de xullo do ano que corre; informe que tamén é necesario nos supostos do artigo 32.2º e) da Louga.
En mérito do dito, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e no artigo 37 da Lei 1/1983, do 22 de febreiro, reguladora da Xunta e do seu presidente, e co informe favorable da Comisión Superior de Urbanismo de Galicia do 19 de xullo deste ano, así como por proposta do conselleiro de Política Territorial, Obras Públicas e Vivenda, e logo da deliberación do Consello da Xunta de Galicia, na súa reunión do día vinte e oito de xullo de dous mil cinco,
DISPOÑO:
Artigo 1º
Aprobar definitivamente o expediente de modificación puntual número 4 das normas subsidiarias de planeamento de Catoira (Pontevedra) para a obtención de solo urbanizable delimitado industrial, aprobado provisionalmente polo Pleno do concello o 30 de decembro de 2004.
Artigo 2º
De conformidade co aquí decretado e co disposto polos artigos 92 da dita Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP de Pontevedra a normativa e as ordenanzas desta modificación aprobada definitivamente.
Disposición derradeira
Primeira.-Recursos.
Segundo o disposto no artigo 85.9) da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación, segundo dispoñen os artigos 10 e 46 da Lei 29/1998, do 13
de xullo, reguladora da xurisdición contencioso-administrativa.
Santiago de Compostela, vinte e oito de xullo de dous mil cinco.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda